इस संदर्भ में यह बात समझनी चाहिए कि विषय व घटना में अंतर है। कोई भी विषय किसी भी विधा का आधार बन सकता है। दहेज, सामाजिक संबंध, स्त्रियों की समस्याएँ, ये सब विषय हैं। ऐसे ही वैश्वीकरण की बात है। सवाल है घटना कौन-सी हो। फिर उस घटना के कौन-से पक्ष को प्रस्तुत करना है, उभारना है। उपन्यास के बारे में कहा जाता है कि पूँजीवाद में शहरीकरण, रिश्तों के दरकने और इस तरह पनप रहे नये माहौल को समझने के लिए उपन्यास जैसी बड़ी कैनवस की आवश्यकता थी। कहानी में उन अलग-अलग प्रभावों में से किसी एक को लेकर रचनाएँ लिखी गईं। इसी तरह बाज़ारवाद व संबंधित अन्य विषयों को लेकर कुछ लघुकथाएँ भी लिखी गई हैं। साथ ही मेरा मानना है कि प्रत्येक विषय या पहलू को, हर विधा की रचना प्रक्रिया से लाजमी तौर पर जोड़ कर नहीं देखना चाहिए। मेरे विचार में वैश्वीकरण, निजीकरण के संकल्प को अभी सैद्धांतिक तौर पर समझने की जरूरत है। अभी इस विचारधारा को आलेखों द्वारा सीधी-सादी भाषा में समझना-समझाना अधिक ठीक है। जब कोई विचारधारा सहजता से हमारी समझ का हिस्सा बन जाएगी, वह स्वयं विधा में ढलकर सामने अवश्य आएगी।